
Betegtájékoztató: Információk a felhasználó számára
Klion hüvelykúp
metronidazol 
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Klion hüvelykúp és milyen betegségek esetén alkalmazható?

2. Tudnivalók a Klion hüvelykúp alkalmazása előtt

3.
Hogyan kell alkalmazni a Klion hüvelykúpot?

4.
Lehetséges mellékhatások

5.
Hogyan kell a Klion hüvelykúpot tárolni?

6.
A csomagolás tartalma és egyéb információk

1. Milyen típusú gyógyszer a Klion hüvelykúp és milyen betegségek esetén alkalmazható?
A Klion hüvelykúp metronidazolt, egy szintetikus mikroba-ellenes anyagot tartalmaz. A Klion hüvelykúp hatóanyaga behatol az iránta érzékeny mikroorganizmusokba és anyagcsere-folyamataik megváltoztatásával elpusztítja azokat.

A Klion hüvelykúp a hüvely egyes fertőző-gyulladásos megbetegedéseinek kezelésére szolgáló gyógyszer. 

2.
Tudnivalók a Klion hüvelykúp alkalmazása előtt
Ne alkalmazza a Klion hüvelykúpot
· a terhesség első három hónapjában;
· ha alkoholelvonás miatt diszulfirámot szed vagy szedett az elmúlt 2 hét folyamán; 

· ha allergiás a metronidazolra, más nitroimidazol származékokra, vagy a gyógyszer (6. pontban felsorolt) egyéb összetevőjére. 

Figyelmeztetések és óvintézkedések

A Klion hüvelykúp alkalmazása előtt beszéljen kezelőorvosával vagy gyógyszerészével
· májbetegségben;
· görcsrohamokkal járó vagy más idegrendszeri betegségben;
· véralvadásgátló gyógyszer szedése esetén.

A Klion hüvelykúp használatának ideje alatt tartózkodjon a nemi közösüléstől. A hüvelyfertőzések egy része szexuális úton terjed. A kezeléssel egyidejűleg az oda-vissza fertőzés megelőzésére férfi partnerének is megfelelő gyógyszert kell szednie.
Súlyos májtoxicitásról/akut májelégtelenségről, ezen belül a beteg halálával végződő esetekről számoltak be Cockayne-szindrómában szenvedő betegek körében metronidazolt tartalmazó gyógyszerrel összefüggésben. 

Amennyiben Ön Cockayne-szindrómában szenved, az orvosának gyakran kell ellenőriznie a májfunkcióját a metronidazollal való kezelése alatt és azt követően is. 

Tájékoztassa kezelőorvosát, és azonnal hagyja abba a Klion hüvelykúp alkalmazását, amennyiben a következő tünetek lépnek fel: 

• Hasi fájdalom, étvágytalanság, hányinger, hányás, láz, rossz közérzet, fáradtság, sárgaság, sötét vizelet, agyagszínű széklet, viszketés.

Egyéb gyógyszerek és a Klion hüvelykúp
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.
A Klion hüvelykúp egyidejű alkalmazása étellel és itallal
A Klion hüvelykúp használata során nem szabad alkoholt fogyasztania, mivel az ilyenkor szédülést, hányást, kipirulást és más súlyos reakciókat okozhat.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Ne alkalmazza a Klion hüvelykúpot a terhesség első három hónapjában. Kérdezze meg kezelőorvosa véleményét, ha várandós vagy szoptat.

A készítmény hatásai a gépjárművezetéshez és a gépek kezeléséhez szükséges képességekre

A készítmény használata estén tilos gépjárművet vezetni és tilos gépekkel munkát végezni, mivel hatóanyaga szédülést, átmeneti ügyetlenséget okozhat és alkalmatlanná teheti Önt a gépjárművezetésre és gépek kezelésére. 

3.
Hogyan kell alkalmazni a Klion hüvelykúpot?
A gyógyszert mindig a kezelőorvosa vagy gyógyszerésze által elmondottaknak megfelelően alkalmazza.

Naponta lefekvés előtt, hanyatt fekve, felhúzott térdekkel helyezzen egy kúpot mélyen a hüvelyébe. A kezelést mindaddig folytassa, amíg orvosa elrendelte. Ne hagyja abba a kezelést akkor sem, ha már jól érzi magát. A kezelés túl korai megszakítása esetén a fertőzés visszatérhet.

Ha az előírtnál több Klion hüvelykúpot alkalmazott

Azonnal forduljon orvosához!
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal keresse fel orvosát, ha az alábbi tünetek valamelyikét tapasztalja:

Gyakori mellékhatások (100 kezelt beteg közül 1-10 esetben fordulhat elő): 
· hüvelyviszketés; fájdalmas közösülés; szagtalan vagy enyhén szagos sűrű, fehér hüvelyváladék.
Nem gyakori mellékhatások (1000 kezelt beteg közül 1-10 esetben fordulhat elő): 
· hasgörcs vagy gyomorgörcs vagy gyomorfájdalom; 
· a szexuális partner péniszének égő érzése vagy irritációja; a genitális terület viszketése, szúró fájdalma vagy vörössége; 
· égő érzés vizeléskor vagy gyakori vizelési inger.
Ritka mellékhatások (10 000 kezelt beteg közül 1-10 esetben fordulhat elő):

· szédülés, fejfájás; 
· hasmenés; szájszárazság; lepedékes nyelv; étvágytalanság; fémes íz vagy az ízérzés egyéb változása; hányinger, hányás; 
· csalánkiütés; bőrkiütés.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Klion hüvelykúpot tárolni?
A gyógyszer gyermekektől elzárva tartandó!
Hűtőszekrényben (2 oC-8oC) tárolandó.
A dobozon feltüntetett lejárati idő (Felhasználható) után ne alkalmazza ezt a gyógyszert. A lejárati idő az adott hónap utolsó napjára vonatkozik. 
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Klion hüvelykúp?
· A készítmény hatóanyaga: 500 mg metronidazol hüvelykúponként. 

· Egyéb összetevők: makrogol 1500, poliszorbát 80, makrogol-sztearát, makrogol 4000, makrogol 6000.

Milyen a Klion hüvelykúp külleme és mit tartalmaz a csomagolás?
Fehér vagy majdnem fehér, torpedó formájú, jellegzetes illatú hüvely kúp.

10 db kúp fehér, átlátszatlan PVC/PE buborékcsomagolásban és dobozban. 

